Zs. Simon, poslanec: (2010-02-04):
Cieľom tohto návrhu je odstránenie korupčného prostredia zo Slovenského pozemkového fondu a procesu vysporiadania reštitučných nárokov. Opäť zopakujem, cieľom tohto návrhu je odstránenie korupčného prostredia zo Slovenského pozemkového fondu a procesu vysporiadania reštitučných nárokov. Nie je to snaha prestať alebo útočiť na reštituentov, ktorí sa právom domáhajú svojich nárokov, ale je to sprehľadnenie a odstránenie korupcie, zneužitie informácií o mieste a výhodnosti parciel pozemkov, ako aj ľubovôle rozhodovacieho procesu niektorých úradníkov na Slovenskom pozemkovom fonde. Tento návrh nie je nováčikom v Národnej rade Slovenskej republiky. Už na 42. schôdzi bol raz predložený, a to v apríli 2008. Vtedy po vypuknutí kauzy Veľký Slavkov I. Z tejto kauzy Veľký Slavkov sa dalo poučiť, ale aj naučiť. Poučenie pre mňa bolo veľmi jednoznačné, že je potrebné reagovať na korupčné prostredie v Slovenskom pozemkovom fonde, ktoré sa vytvorilo vo Veľkom Slavkove. Systematickým opatrením zmeniť systém z náhradných pozemkov v rámci celého Slovenska na finančný, kde úradník nemôže špekulovať a subjektívne rozhodovať, že kde reštituentovi poskytne alebo kde reštituentovi neposkytne pozemok, resp. zneužiť údaje o výhodnosti parciel a pozemkov. Vláda a jeho predstavitelia prišli v tom čase s iným riešením. S veľkou pompéznosťou a ešte lepšou rétorikou o správnosti a náprave, ktorý mal odstrániť opätovný výskyt kauzy typu Veľký Slavkov. Už vtedy som upozornil, že vládne riešenie neodstráni korupčné prostredie na Slovenskom pozemkovom fonde a kauza sa zopakuje. Je len otázka času kedy. Však čas ukázal, že Veľký Slavkov sa zopakoval. Čo zmenila vtedy vláda? Odstránila správnu radu 11-člennú, dozornú radu 5-člennú a nahradila ho 11-člennou radou fondu. To znamená, ešte menej ľudí v dozorných orgánoch. Procesne a systematicky absolútne žiadna zmena, ba čo viac, prijala nariadenie vlády, ktoré ustanovilo spôsob vydávania reštitúcií, podľa ktorého sa Veľká Lomnica, alebo pre tento prípad by som uvádzal, kauza Veľký Slavkov II zopakovala. Dnes opäť Národná rada rozhoduje o tom, či zmení systémovo riešené reštitúcie a zrovnoprávni reštituentov. Táto vláda urobila rozdiel medzi reštituentom a reštituentom, pretože reštituent, ktorý má vlastníctvo alebo reštitučný nárok do 5 000 korún, tak má nárok len na finančnú náhradu. Reštituent, ktorý má nárok na 5 001 korún a viac, môže si vybrať, či to budú financie alebo či to bude náhradný pozemok niekde na území Slovenskej republiky. Aj túto disparciu chceme odstrániť. Preto podstatou nášho návrhu je dať každému finančné plnenie bez rozdielu výšky jeho nároku. Ďalej navrhujeme a sme prístupní v druhom čítaní doplniť do nášho návrhu poskytnúť náhradný pozemok reštituentom, ale len výhradne v katastri nehnuteľností, v ktorom katastri reštitučný nárok vznikol. Pokiaľ v tomto katastri sa nenájdu vhodné pozemky alebo s nimi reštituent nebude súhlasiť, tak zostáva finančné plnenie. Dovoľte, aby som tu upozornil, že aj v laviciach máme vládny návrh zákona, ktorý smeruje práve do týchto oblastí. Podstatou vládneho návrhu je, že posun alebo premiestňovanie týchto reštitučných nárokov je možné v rámci okresu. Dovoľte, aby som sa opýtal: Bude lukratívny presun pôdy z okrajovej malej dedinky reštitučný nárok do okresného mesta? Bude lukratívnejší ako tam, kde pôvodný nárok bol? No, určite áno. Zoberme si konkrétny prípad. Okres Poprad, obec Hranovnica alebo ktorákoľvek iná, reštitučný nárok tam je a dáme plnenie vo Veľkom Slavkove. Bude to pozitívna zmena? No, určite áno. Čo sa zmení? Len miera lukratívnosti oproti súčasnému stavu klesne mierne, ale proces zostane zachovaný. Návrh, ktorý predkladá vláda, je takmer identický s postupom, ktorý zaviedla samotná vláda svojím uznesením v minulom roku, ktorý platí od 1. apríla minulého roku. Len vtedy to bolo v nižšej právnej norme a dnes navrhuje do samotného zákona. Preto my predkladáme návrh o riešeniach, ktorý systémovo odstráni raz a navždy problematiku korupcií v tejto oblasti. Dovoľte, aby som poznamenal ešte malú poznámku. Bol som udivený a som udivený nad tým, že ešte aj v súčasnosti niektorí vládni predstavitelia sa vyjadrujú na vrub nášho návrhu, že sa dotýka štátneho rozpočtu a že nevedia vyčísliť jeho finančný dopad a to je napísané aj vo finančnom alebo v stanovisku ministerstva financií. Ale vo vládnom návrhu zákona sa konštatuje, že nebude mať dopad na štátny rozpočet, bude mať vplyv na rozpočet Slovenského pozemkového fondu, ktorý ale nie je napojený na štátny rozpočet. Chcem vás, vážené dámy a páni kolegyne, kolegovia, ubezpečiť o tom, že ani tento návrh nebude mať dopad na štátny rozpočet, len na rozpočet Slovenského pozemkového fondu. Toto považujem tiež za potrebné uviesť pred rozhodovaním vás, kolegov pred vládnym návrhom zákona. Preto, kolegyne a kolegovia z koalície a opozície, žiadam vás o podporu tohto návrhu, aby sme skutočne odstránili korupčné prostredie a možnosti z prostredia Slovenského pozemkového fondu a náhradných pozemkov, a to zmenou systematickou. Ďakujem pekne za pozornosť.